Manasses, Dei gracia Lingonensis episcopus, notum facio universis quod Wilermus, abbas Sancti-Michaelis de Tornodoro, consensu totius sui capituli, concessit et dedit Petro de Hervi, decano de Bernon, in vita sua libere possidendum, quicquid predicti monasterii abbas et fratres, et in temporalibus et in spiritualibus bonis apud Sanctum-Wynimerium habebant; hoc retempto (sic) quod memoratus Petrus unum de monachis Sancti-Michaelis in ecclesia Sancti-Winimeri semper honorifice de bonis suis sustentabit, ministrando ei quotquot erunt necessaria; et habebit potestatem removendi monachum illum et advocandi alium, justa et evidenti de causa, prius tamen abbate consulto. Cum autem sepe jamdictum Petrum continget vel secularibus abrenunciare, vel viam universe carnis ingrediendo diem extremum claudere, ea apud Sanctum-Winimerium, tam in rebus immobilibus quam mobilibus adquisierit universaliter, et ex integro fratrum Sancti-Michaelis jure perpetuo possidenda esse; et nullam omnino potestatem vendendi, vel invadiandi, vel alienandi quippiam de rebus sibi commissis apud Sanctum-Winimerium habebit. Testes: Petrus, decanus Barri; Stephanus, archidiaconus; magister Girardus; magister Theobaudus, Lingonenses canonici. Actum, anno incarnati Verbi Mº Cº LXXXº VIº.